钦定古今图书集成/明伦汇编/官常典/第564卷 > 耶律唐古
## 钦定古今图书集成/明伦汇编/官常典/第564卷 > 耶律唐古

按《辽史》本传：“唐古，字敌，隐于越，屋质之庶子。廉谨善
属文。统和二十四年，述屋质安民治盗之法，以进补
小将军，迁西南面巡检，历豪州刺史。唐古部详稳，严
立科条，禁奸民鬻马于宋、夏界。因陈弭私贩、安边境
之要，太后嘉之，诏边境遵行，著为令。朝议欲广西南
封域，黑山之西，绵亘数千里，唐古言戍垒大远，卒有
警急，赴援不及，非良策也。”从之。西蕃来侵，诏议守御
计，命唐古劝督耕稼，以给西军。田于胪胊河侧，是岁
大熟。明年，移屯镇州，凡十四稔，积粟数十万斛，斗米
数钱。重熙间，改隗衍党项部节度使。先是，筑可敦城
以镇西域诸部，纵民畜牧，反招寇掠。重熙四年，上疏
曰：“自建可敦城已来，西蕃数为边患，每烦远戍，岁月
既久，国力耗竭，不若复守故疆，省罢戍役。”不报。是年，
致仕。乞勒其父屋质功于石，帝命耶律庶成制文，勒
石上京崇孝寺。卒，年七十八。